Diari Oficial de la Generalitat Valenciana


Sumari del DOGV 5701, del 12-02-2008 (2008/1587)

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes per a la gestió integral del comerç urbà i el foment de la cooperació comercial per a l'exercici 2008.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5701

Data del DOGV
:   12-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1587


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * societat d'economia mixta
    * empresa comercial
    * gestió empresarial
    * cooperació interempresarial
    * administració local
    * comerç al detall
    * organització patronal
    * anàlisi sociològica
    * empresa pública
    * societat sense fins de lucre
    * comercialització
    * suport econòmic
    * comerç integrat
    * programa d'actuació
    * estudi de mercat
    * associació professional
    * ajuda pública

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes per a la gestió integral del comerç urbà i el foment de la cooperació comercial per a l'exercici 2008. [2008/1587]  
El comerç és una activitat viva que actua intensament en el camp de les relacions entre les persones, per la seua condició de servici de naturalesa eminentment social, i com a tal sotmesa a continues transformacions en el seu desenvolupament. Per damunt de la seua faceta estrictament econòmica, certament rellevant en si, eixe caràcter s'accentua més quan es consideren aspectes concrets de la seua relació amb el territori i de reforç de la cohesió interior del grup humà, dos trets molt units a l'evolució de l'activitat.  
Eixe nexe, de gran importància històrica per a l'evolució dels nostres pobles i ciutats, demana l'atenció dels poders públics sobre el desenvolupament present i immediat de l'activitat comercial en l'espai urbà. Així, la conselleria d'Indústria, Comerç i Innovació té present les necessitats d'acomodar les infraestructures comercials dels municipis, com ara els mercats locals i els centres urbans, tant en allò material com en la qualitat de servici al públic, a la realitat del seu entorn vital i en el marc general d'una societat en contínua transformació.  
Es concedix, a més, un tracte particular a la revitalització dels centres històrics de les nostres ciutats, atenent tant la conservació del patrimoni i la cohesió de la trama urbana com la seua funció mercantil de proveïment a la població, en especial quan es desenvolupe als municipis intermedis i menors de la nostra comunitat. El manteniment i modernització de les instal·lacions, així com l'adequació de l'entorn urbà en el qual s'inserixen, mereixen un tracte diferencial per la política comercial.  
Es tracta de posar a la disposició dels ciutadans de la Comunitat Valenciana espais urbans agradables per a la compra i la convivència, on les empreses comercials tinguen un entorn favorable per al desenvolupament de la seua activitat. Per a això s'incentiven les mesures destinades a fomentar l'accessibilitat, la millora en l'ús per a vianants, el mobiliari urbà i la creació d'itineraris comercials als centres urbans.  
En este moment, cal incidir en els actuals nivells de formació, innovació i inversió del sector comercial de la Comunitat Valenciana, pel seu paper de vertebració del territori i de manteniment d'una cultura urbana pròpia, així com de continuar aprofundint en l'enriquiment i la diversificació del teixit industrial, comercial i de servicis annexos.  
Es tracta, en definitiva, de continuar incrementant les actuals condicions de competitivitat internacional de la Comunitat Valenciana, atenent un nombre més gran de projectes, com un dels factors determinants en el manteniment d'un desenvolupament equilibrat i sostenible en el temps, en un entorn socioeconòmic caracteritzat per la forta intensificació de la competència a escala mundial.  
Amb això pretenem aportar un teixit comercial ric, equilibrat i atractiu al conjunt de tots els factors necessaris per a la millora de la competitivitat internacional de la Comunitat Valenciana i, a través d'això, aconseguir la plena ocupació.  
Així, atés que la Llei 8/1986, de 29 de desembre, d'Ordenació del Comerç i Superfícies Comercials, inclou, en el capítol I del títol IV, l'acció de foment que desenvoluparà la Generalitat, pel que fa a la reforma de les estructures comercials, així com a la necessitat de preparar el nostre sistema distributiu per als reptes que li deparen els pròxims anys, esta conselleria d'Indústria, Comerç i Innovació ha considerat oportú consolidar i ampliar el marc d'ajudes a la gestió integral del comerç urbà a fi que, ateses totes estes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i la competitivitat del sector.  
S'assenyala que les ajudes que es concedisquen, d'acord amb el que s'ha previst en esta orde, als sol·licitants que exercisquen activitat econòmica, ho seran en el marc del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006). En conseqüència, les ajudes previstes en la present orde no caldrà que es notifiquen a la Comissió Europea, en no reunir els requisits de l'article 87 del TCE, perquè no comporten un avantatge econòmic (directament o indirectament, a través d'entitats intermèdies, a favor d'empreses o entitats que exercixen una activitat econòmica) que puga falsejar la competència en els intercanvis comercials entre els estats membres, o perquè s'acullen en els altres casos a l'esmentat reglament.  
Per això, i en virtut de les facultats que m'atorguen l'article 28 de la Llei 5/1983, de 30 de desembre, de Consell, i l'article 47 del Text Refós de la Llei d'Hisenda Pública de la Generalitat,  
ORDENE  
TÍTOL I  
Disposicions generals  
Article 1. Objecte i accions susceptibles de suport  
1. L'objecte de la present orde és establir les bases reguladores, el procediment de concessió d'ajudes i efectuar la convocatòria d'ajudes en matèria de gestió integral del comerç urbà i foment de la cooperació comercial.  
2. Les accions susceptibles de suport que s'establixen en esta orde tindran en consideració el següent:  
- Les ajudes establides en l'article 14.1 del títol II i en el títol III podran tenir caràcter plurianual, quan així ho requerisca el termini d'execució de les actuacions objecte d'estes. En este cas les anualitats corresponents a exercicis futurs quedaran subordinades a l'existència de crèdit en els pressupostos de la Generalitat.  
- Es podrà subcontractar l'activitat objecte de la subvenció fins al 100 per cent, cas en el qual caldrà ajustar-se al que es disposa en l'article 29 de la Llei 38/2003, de 17 de novembre, General de Subvencions.  
- En el cas d'ajudes a la inversió, el beneficiari haurà de destinar-la a la finalitat per a la qual es concedix la subvenció durant un període mínim de cinc anys en els termes previstos en l'article 31 de la Llei 38/2003, de 17 de novembre, General de Subvencions.  
- Si és el cas, l'import total de les ajudes de minimis que reba el sol·licitant durant un període de tres exercicis fiscals no podrà ser superior a 200.000 euros, segons el Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006).  
Article 2. Beneficiaris  
1. Podran ser beneficiaris els subjectes que es determinen en cada títol de la present orde entre els següents:  
a) Les entitats locals territorials.  
b) Les empreses públiques i mixtes.  
c) Les associacions empresarials, entitats públiques i privades sense ànim de lucre i les fórmules de comerç associat o integrat amb independència de la fórmula jurídica que adopten, amb personalitat jurídica pròpia.  
d) Les corporacions de dret públic.  
2. Aquells beneficiaris que realitzen activitat econòmica quedaran subjectes al règim de minimis regulat pel Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006).   
Article 3. Requisits que hauran de reunir els beneficiaris  
Els beneficiaris que s'especifiquen en cada títol hauran de complir els requisits següents:  
- Estar legalment constituïts.  
- No estar sotmesos a les prohibicions per a obtenir la condició de beneficiaris, establides en l'article 13, apartat 2, de la Llei 38/2003, de 17 de novembre, General de Subvencions.  
Article 4. Convocatòria  
El procediment de concessió de les ajudes s'iniciarà d'ofici, per mitjà de la present convocatòria.  
La informació d'esta convocatòria i els impresos normalitzats de sol·licitud estaran disponibles en la pàgina web de la Generalitat (www.gva.es), a partir de la seua publicació en el Diari Oficial de la Comunitat Valenciana.  
Article 5. Sol·licituds i terminis  
1. Les sol·licituds hauran de dirigir-se a la Direcció General de Comerç i Consum i es presentaran en imprés normalitzat als corresponents serveis territorials, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades, a més de la documentació que per a cada una de les ajudes concretament s'establix en el corresponent títol, dels documents que a continuació s'indiquen:  
a) Documentació acreditativa i identificadora del sol·licitant i del seu representant legal. Si és el cas, caldrà aportar també certificat del secretari de l'entitat que acredite la vigència del nomenament del president o de qui tinga la representació en la data actual.  
b) Si és el cas, certificat del secretari de l'entitat que acredite l'acte o acord de l'òrgan competent on s'indique la voluntat de sol·licitar la subvenció. En el cas d'empreses públiques o mixtes, el certificat podrà substituir-se per sol·licitud del president del Consell d'Administració o conseller delegat.  
c) Si és el cas, còpia compulsada de la declaració censal d'alta en el cens d'obligats tributaris, a l'efecte d'acreditar l'activitat econòmica que s'exercix.  
d) Declaració responsable del compliment de la normativa sobre integració laboral de persones amb discapacitat o, si és el cas, d'estar-ne exempt.  
e) Memòria firmada, descriptiva de l'actuació per a la qual se sol·licita l'ajuda i pressupostos detallats per partides i preus unitaris o factures proforma. A més a més, s'haurà d'aportar projecte tècnic, en el cas que ho requerisca la naturalesa de l'actuació i/o quan es tracte d'inversions en obra civil i el seu import siga igual o superior a 50.000 euros, impostos inclosos, el qual s'haurà de sotmetre a informe de l'Oficina de Supervisió de Projectes o de tècnics designats per la conselleria. Els pressupostos i/o factures proforma anteriorment esmentats hauran de ser, en tot cas, externs a l'entitat sol·licitant, quan es tracte de projectes d'inversió, excepte que estos siguen promoguts per les corporacions locals, i en este cas hauran d'aportar memòria valorada de la inversió a realitzar.  
f) Llicència municipal d'obres i/o d'obertura/activitat o justificant que s'hi ha sol·licitat, en el cas que ho requerisca l'actuació plantejada.  
g) En el cas d'ajudes a la inversió, programa d'actuació que garantisca l'execució de les obres en els exercicis per als quals es concedisca la subvenció. L'esmentat programa d'actuació haurà d'incloure indicació expressa de les dates previstes d'inici i finalització de les obres i del grau d'execució i els imports a què ascendirà l'execució de l'obra en cada un dels exercicis en què es concedisca la subvenció.  
h) Dades de domiciliació bancària segons model vigent (fitxa de manteniment de tercers).  
i) Declaració de les fonts de finançament del projecte.  
j) Si és el cas, declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal actual amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap. Així mateix, es declararan les ajudes rebudes per als mateixos costos subvencionables a fi de comprovar que no se superen els límits de l'article 2.5 del Reglament de minimis abans esmentat.  
k) Declaració responsable que acredite que el sol·licitant no és deutor de la Generalitat per reintegrament de subvencions.   
l) Declaració responsable que el sol·licitant no està sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.  
m) Si és el cas, declaració responsable sobre la no-realització d'activitat econòmica, entesa com a prestació de servicis o lliurament de béns a canvi d'una retribució econòmica.  
3. Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social.  
La presentació de la sol·licitud per part del beneficiari de la subvenció comportarà l'autorització a la conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
No obstant això, el sol·licitant hi podrà denegar expressament el consentiment; en este cas haurà d'aportar els certificats que a continuació s'indiquen i que tindran un període de validesa de sis mesos comptats de la data de la seua expedició:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels serveis territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.   
5. El termini de presentació de sol·licituds serà el comprés des de l'endemà de la publicació de la present orde en el Diari Oficial de la Comunitat Valenciana i fins al 31 de març de 2008.  
6. L'execució de les accions previstes en esta orde podrà iniciar-se des de l'1 de gener de 2008.  
Article 6. Tramitació i resolució del procediment  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. Vista la proposta formulada per la Comissió de Suports a la Comercialització, el titular de la conselleria d'Indústria, Comerç i Innovació dictarà una resolució de concessió de l'ajuda on es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
Article 7. Resolució de concessió d'ajudes  
1. El procediment de concessió de les subvencions es tramitarà en règim de concurrència competitiva, que es realitzarà mitjançant comparació de les sol·licituds presentades, amb l'objectiu d'establir una prelació entre estes, d'acord amb els criteris de valoració que s'establisquen en cada títol de la present orde.  
2. El termini màxim per a resoldre les sol·licituds que es formulen per a la concessió de les ajudes que puguen establir-se serà de tres mesos, comptats des de la data de la finalització del termini de presentació de sol·licituds.  
3. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
4. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
6. Les resolucions a què fan referència els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte, en el termini d'un mes comptat des de l'endemà de la notificació de la resolució corresponent o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.  
Article 8. Resolució d'incidències  
L'òrgan competent per a la concessió de les ajudes previstes en la present orde resoldrà les incidències que es produïsquen després de l'esmentada concessió, que no podran afectar drets de tercers interessats, i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
Article 9. Control de les accions  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.   
2. La Direcció General de Comerç i Consum, en els supòsits que ho considere procedent i en especial quan les actuacions per a les quals es concedisca l'ajuda consistisquen en la realització d'estudis, projectes o plans, o en l'execució d'obres, podrà designar personal tècnic perquè col·labore en la seua redacció o execució o assumisca la direcció tècnica de la realització; amb esta finalitat el beneficiari estarà obligat, quan així ho determine la corresponent resolució de concessió de l'ajuda, a informar a eixe centre directiu de l'inici de les actuacions.  
Article 10. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb el pressupost presentat i en els termes fixats per a la concessió de l'ajuda; també serà admissible la realització de pagaments parcials, d'acord amb el que establixen les esmentades resolucions de concessió.  
2. A l'efecte del que establix el punt anterior, els beneficiaris, fins al 15 d'octubre de 2008 inclusivament, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:  
a) La justificació de la despesa realitzada que revestirà la forma de compte justificatiu s'efectuarà mitjançant una relació detallada de les actuacions realitzades a què dóna suport la subvenció, amb indicació de cada una de les despeses incorregudes (amb identificació del creditor i del document, l'import, la data d'emissió i la data de pagament), en què es manifestarà expressament que s'ha complit l'objecte de la subvenció.  
Així mateix, s'aportaran factures originals i la resta de documents de valor probatori equivalent, amb validesa en el tràfic juridicomercantil, o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit. També es presentarà documentació acreditativa del seu pagament (rebuts acompanyats dels corresponents assentaments comptables, transferències o càrrecs bancaris o qualsevol de les formes acceptades per la normativa i els usos vigents).  
b) Quan es tracte d'activitats dutes a terme per corporacions locals, serà suficient a estos efectes la presentació dels corresponents certificats de pagament expedits per l'interventor o secretari de la corporació en què es detallen les actuacions realitzades a què dóna suport la subvenció, amb indicació de cada una de les despeses incorregudes (amb identificació del perceptor i del document, l'import, la data d'emissió i la data de pagament), en què es manifeste expressament que s'ha complit l'objecte de la subvenció.  
c) En les subvencions per a inversions que hagueren necessitat projecte tècnic, es presentaran els certificats d'obra juntament amb les factures corresponents a estes i acreditació del pagament. Quan es tracte d'inversions realitzades per les corporacions locals, estos certificats es presentaran acompanyats dels certificats de pagament a què fa referència el paràgraf anterior.  
d) Acreditació de l'import, la procedència i l'aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions.  
e) Acreditació, si és el cas, del compliment de les obligacions i condicions que s'hagueren establit en la resolució.  
f) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació per mitjà de certificats que el beneficiari es troba al corrent en el compliment de les seues obligacions tributàries i amb la Seguretat Social, certificats que tenen un període de vigència de sis mesos comptats des de la data de l'expedició.  
g) Declaració responsable que acredite que el beneficiari no és deutor de la Generalitat per reintegrament de subvencions.  
h) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.  
3. Amb caràcter general, no serà subvencionable l'IVA satisfet per l'adquisició de béns o servicis i en general qualsevol impost pagat pel beneficiari, excepte que s'indique el contrari en els articles de la present orde que regulen les corresponents ajudes. La justificació de les ajudes en què siga subvencionable l'IVA anirà acompanyada d'un certificat, expedit pel secretari o interventor de l'entitat local territorial, acreditatiu que l'esmentat impost forma part del cost de l'actuació a què es dóna suport, i no serà susceptible de recuperació o compensació.  
Article 11. Obligacions del beneficiari  
Són obligacions del beneficiari:  
- Complir l'objectiu, executar el projecte o realitzar l'activitat que fonamenta la concessió de les subvencions.  
- Acreditar la realització de l'activitat, així com el compliment dels requisits i les condicions que determinen la concessió de l'ajuda.  
- El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents dels distints fons europeus, en relació amb les ajudes concedides.  
- Fer constar de manera explícita, en la difusió de les accions subvencionades, en la forma que es determine en la resolució de concessió, el suport de la conselleria d'Indústria, Comerç i Innovació i, si és el cas, del corresponent organisme europeu. Quan el beneficiari siga una entitat local o una empresa pública o mixta i es realitzen inversions, durant l'execució d'estes, allò anterior es materialitzarà també mitjançant la instal·lació de tanques o cartells.   
- Comunicar, en qualsevol moment de la vigència de l'expedient, i en tot cas juntament amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
Article 12. Minoració i resolució de l'ajuda concedida  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació de les inversions presentades en la memòria inicial o la concessió d'altres ajudes públiques o privades, després de la presentació de la sol·licitud, si en el seu conjunt excedixen els límits establits, podrà donar lloc a la minoració de la subvenció concedida.   
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
TÍTOL II  
Ajudes a la realització d'estudis   
i investigacions sobre el sector comercial  
Article 13. Beneficiaris  
Podran accedir a les ajudes contingudes en este títol les entitats públiques, entitats locals territorials, associacions empresarials i fórmules de comerç associat o integrat amb independència de la fórmula jurídica que adopten, amb personalitat jurídica pròpia.  
Article 14. Accions susceptibles de suport  
Les ajudes aniran dirigides a la realització d'activitats d'estudi i investigació referides a l'àmbit de la Comunitat Valenciana, que tinguen com a objecte el sector comercial, les seues estructures o processos de comercialització, sobre els aspectes que a continuació s'indiquen, així com la difusió dels resultats:  
1. Plans d'acció comercial de base territorial.  
2. Plans estratègics de base sectorial.  
Article 15. Condicions específiques de les accions  
1. En els estudis sectorials s'analitzaran suficientment les condicions de la producció, la distribució i el consum, s'investigaran les seues relacions i es formularan les propostes d'actuació estratègica que asseguren el manteniment de la competitivitat i l'adequació al canvi de les circumstàncies del mercat, per al comerç tradicional.  
2. En els estudis enfocats a l'ordenació espacial del comerç caldrà establir un diagnòstic suficient del balanç de partida entre oferta i demanda, formular el model comercial estratègic previst per a l'àmbit estudiat i plantejar els criteris de planificació i/o propostes d'actuació pertinents.  
3. En tot cas, els estudis hauran de ser realitzats per empreses o institucions externes a l'entitat sol·licitant.  
Article 16. Criteris d'avaluació  
Per a l'atorgament de les subvencions es tindran en compte els aspectes següents, que seran valorats individualment, per a cada sol·licitud, entre 0 i 20 punts els dos primers i entre 0 i 10 punts els tres últims.  
1. El grau de vinculació entre l'activitat proposada i el sector comercial valencià.  
2. La incidència sectorial i/o territorial de l'estudi, així com les seues possibilitats d'aplicació a projectes en matèria d'ordenació o modernització del comerç.  
3. Les possibilitats d'extrapolació de les conclusions i diagnòstics a altres àmbits territorials o sectorials.  
4. L'interés i innovació en la metodologia a utilitzar, així com la seua adequació a la consecució dels objectius que es perseguixen.  
5. Per als estudis de base territorial, el grau de correlació amb les actuacions incloses en el Pla d'Acció Territorial del Comerç (PATECO). Per als estudis de base sectorial la rellevància de l'estudi amb relació a la projecció de futur de l'entitat sol·licitant.  
Article 17. Modalitat i quantia de les ajudes  
1. Les ajudes consistiran en la concessió de subvencions, d'acord amb les quanties següents:  
a) Subvenció, que podrà arribar fins a l'import total del seu cost per als supòsits de realització i/o difusió d'estudis de base territorial esmentats en el punt 1 de l'article 14.  
b) Subvenció de fins un 70 per cent del seu cost per als supòsits de realització i/o difusió dels estudis sectorials previstos en el punt 2 de l'article 14.  
2. El límit de la subvenció serà, en tot cas, de 40.000 euros.  
Article 18. Presentació de sol·licituds  
1. Les sol·licituds per a l'obtenció de les ajudes a què es referix el present títol es presentaran acompanyades, a més de la documentació establida amb caràcter general, de la següent que siga procedent:  
1.1. Les entitats locals territorials i altres entitats públiques hauran d'aportar certificat de l'acte/acord de l'òrgan competent de l'entitat o entitats sol·licitants, en què s'indique la seua voluntat de realitzar l'estudi i de sol·licitar la subvenció.  
1.2. Les associacions empresarials i fórmules de comerç associat o integrat hauran d'aportar acord previ del corresponent òrgan de govern de realització de l'estudi i de sol·licitar la subvenció.  
2. La memòria descriptiva de la realització de l'estudi o investigació haurà d'incloure necessàriament la precisió dels objectius que es perseguixen, la identificació de les fonts d'informació que s'utilitzaran, la metodologia que es desenvoluparà i els terminis previstos per a la seua execució.  
TÍTOL III  
Accions en urbanisme comercial  
CAPÍTOL I  
Disposicions generals  
Article 19. Beneficiaris  
Podran accedir a les ajudes incloses en el present títol els beneficiaris previstos en els punts a, b i c de l'article 2.1 de la present orde:  
Article 20. Condicions específiques de les accions  
1. No es prendran en consideració, a l'efecte del càlcul de la inversió susceptible de suport, en cap dels conceptes reflectits en este títol, les despeses de reparació o substitució, llevat que siguen conseqüència de la realització d'altres inversions considerades susceptibles de suport. Així mateix, no seran susceptibles de suport les inversions en modernització o creació d'infraestructures que no tinguen repercussió directa en l'activitat comercial.  
2. No podrà concedir-se, per a la mateixa finalitat, ajudes a equipaments i espais urbans subvencionats i que hagen assolit els límits reflectits en este capítol en el termini de deu anys, inclòs el de vigència d'esta orde, llevat que les inversions proposades formen part d'un projecte més ampli i siguen necessàries per a aconseguir l'homogeneïtzació de l'entorn urbà en què s'actua.  
Article 21. Presentació de sol·licituds  
A més de la documentació general esmentada en l'article 5 de la present orde, caldrà acompanyar la sol·licitud del següent:  
a) Entitats locals territorials:  
- Documentació que acredite la disponibilitat del sòl o local si es pretén la realització d'inversions.  
- Document gràfic sobre l'estat actual, si es pretén la realització d'inversions.  
- Relació d'activitats econòmiques, titulars i situació, que estan ubicades en l'entorn/recinte en què es planteja actuar.  
- Informe tècnic o certificat que acredite el compliment, en el moment actual o amb les inversions plantejades, de la normativa vigent en matèria higienicosanitària, si es pretén suport per a inversions en equipaments en què es realitza activitat comercial alimentària.  
- Informe tècnic o certificat que acredite un nivell d'accessibilitat adequat, si es pretén la realització d'inversions.  
- Pla, proposta d'actuació, estudi previ o metodologia prevista, en aquelles ajudes que ho requerisquen, que en tot cas haurà de ser realitzat per empreses o institucions externes a l'entitat sol·licitant.  
b) Entitats de comerç associat o integrat:  
A més de la documentació que s'esmenta en l'apartat a) d'este article, caldrà adjuntar:  
- Relació de les activitats exercides pels seus membres.  
- Si les inversions es realitzen en espais de titularitat municipal, caldrà acreditar-hi la conformitat de la corporació municipal.  
- Acreditació documental de la tramitació de les autoritzacions municipals que corresponga per a la realització de les inversions.  
c) Empreses públiques i mixtes:  
A més de la documentació que s'esmenta en l'apartat a) d'este article caldrà adjuntar:  
- Acreditació de la participació de l'entitat pública en el seu capital mitjançant certificat del secretari del Consell d'Administració.  
- Acreditació documental de la tramitació de les autoritzacions municipals que corresponga per a la realització de les inversions.  
Article 22. Criteris d'avaluació i baremació  
Per a la concessió de les subvencions es tindrà en compte els següents criteris objectius, que serviran de base per a adoptar la resolució:  
1. Població del municipi.  
2. Tractar-se de l'elaboració de propostes concretes d'actuació en entorns urbans o en equipaments de comerç físicament agrupat o associat.  
3. Tractar-se d'actuacions derivades d'un pla estratègic o proposta d'actuació realitzat en col·laboració amb la Direcció General de Comerç i Consum o que complisca els requisits establits en el corresponent capítol d'este títol III.  
4. Ampliació de l'espai d'ús de vianants exclusiu.  
5. Percentatge d'activitat comercial, respecte al total d'activitats econòmiques, en l'entorn o recinte on es pretén actuar.  
6. Implantació de nous servicis en equipaments de comerç físicament agrupat.  
7. Materialització de les propostes per part d'associacions empresarials i formes de comerç associat o integrat.  
Per a la selecció de les sol·licituds es tindrà en compte els criteris anteriors i es ponderarà cadascun segons el seu orde d'importància. El barem a utilitzar en la selecció de les sol·licituds serà el següent:  
P = (30 x A + 25 x B + 10 x C + 10 x D + E/10 + 5 x F + 20 x G)  
Sent:  
A: = 1 si es tracta de municipis de menys de 3.000 habitants i 0 en cas contrari.  
B: = 1 si es tracta d'actuacions esmentades en el punt 2 anterior i 0 en cas contrari.  
C: = 1 si es tracta d'actuacions esmentades en el punt 3 anterior i 0 en cas contrari.   
D: = 1 si es tracta d'una conversió en zona de vianants completa; 0,5 en el cas que l'espai destinat a l'ús de vehicles no siga superior, en amplària, a 4 m (a estos efectes no es computarà l'espai limitat, reservat i restringit a càrrega i descàrrega, si n'hi haguera) i 0 en els altres casos.  
E: = percentatge d'activitat comercial, respecte al total d'activitats econòmiques, en l'entorn o recinte en què es materialitzen les inversions.  
F: = 1 si amb les inversions a realitzar s'introduïxen nous servicis en els equipaments de comerç físicament agrupat i 0 en cas contrari.  
G: = 1 si les propostes les duen a terme associacions empresarials i formes de comerç associat o integrat i 0 en cas contrari.  
A l'efecte d'este article s'entendrà per activitat econòmica qualsevol de les establides almenys en planta baixa (excepte les ubicades en mercats i galeries comercials) i amb ànim de lucre i, per activitat comercial les compreses en el grup G de la Classificació Nacional d'Activitats Econòmiques, excloses les de reparació, manteniment i intermediació, segons el Reial Decret 1.560/1992, de 18 de desembre, pel qual s'aprova la Classificació nacional d'activitats econòmiques.  
CAPÍTOL II  
Actuacions en equipaments  
 de comerç físicament agrupat  
Article 23. Accions susceptibles de suport, quantia i condicions de les ajudes  
Les ajudes consistiran en la concessió de subvencions a la realització de les accions següents d'acord amb els percentatges i els límits que s'indiquen:  
1. Per a la implantació, modernització, ampliació, trasllat, equipament i/o elaboració de propostes d'actuació i definició de projectes de modernització integral de mercats i/o galeries comercials, de caràcter predominantment alimentari:  
a) Fins al 70 per cent, amb el límit de 10.000 euros, per a la redacció d'un projecte d'actuació que, després de l'anàlisi de la situació de partida prèvia i l'estudi de necessitats actuals i futures, determine les inversions i accions a desenvolupar per a aconseguir un funcionament viable, sense noves inversions, a mitjà termini. El dit projecte almenys haurà de determinar:  
- Diagnòstic suficient del balanç de partida entre oferta i demanda.  
- Anàlisi concreta de la situació real dels llocs de venda existents (producte comercialitzat, dies d'obertura a la setmana, etc.) i de l'equipament en el seu conjunt en relació amb el seu entorn.  
- Proposta de manual d'imatge de l'equipament que afecte almenys totes les zones comunes.  
- Proposta raonada i concreta sobre els següents punts.  
- Punts de venda a mantenir, mix comercial i distribució d'estos després de la inversió en l'equipament, tenint en compte en la reorganització de l'espai la concentració de l'oferta i la creació de nous servicis.  
- Instruments legals que en regulen el funcionament d'acord amb les inversions a realitzar, així com l'ús i manteniment posterior, definint el sistema de gestió que s'ha de seguir amb la participació dels comerciants.  
- Accions complementàries a desenvolupar per a assegurar la viabilitat de la inversió: formació, promoció comercial, implantació de nous servicis, etc.  
- Inversions a realitzar quant a: obra civil, equipament, introducció de noves tecnologies i/o servicis, normalització d'imatge, estalvi energètic, millores mediambientals, tractament i eliminació de residus, càrrega i descàrrega, accessos i recorreguts interns, etc. Les solucions tècniques plantejades ho seran tenint en compte l'activitat econòmica a desenvolupar en els esmentats equipaments comercials i el seu manteniment futur.  
b) Fins al 60 per cent, amb el límit de 210.000 euros, de les inversions i despeses a realitzar com a conseqüència de la realització d'un projecte d'actuació previ (que haurà d'aportar-se en cas que no estiga en poder de la conselleria) que complisca almenys els requisits esmentats en el punt a) d'este article.  
c) Fins al 40 per cent, amb un límit de 100.000 euros, del cost de les inversions en obra civil i/o equipament sempre que afecten de forma directa l'estructura comercial i no es complisquen els requisits fixats en el punt anterior. Si hi ha projecte d'actuació previ i ha sigut subvencionat per esta conselleria seran susceptibles de suport únicament aquelles inversions que no entren en contradicció amb les especificacions que hi conté, ni dificulten o condicionen la seua aplicació futura.  
2. Per a l'adequació de les infraestructures específiques per a l'exercici de la venda no sedentària, es fixen els suports següents:  
a) Fins al 70 per cent, amb el límit de 6.000 euros, per a la definició d'un projecte d'actuació que especifique les inversions a realitzar en mercats de venda no sedentària que es realitzen de forma periòdica (almenys setmanal) en els centres urbans. El projecte haurà de preveure, almenys, els aspectes següents:  
- Dimensió i composició de l'oferta.  
- Ubicació i distribució d'esta.  
- Definició dels llocs i de les característiques que haurà de complir l'espai on s'ubique.  
- Determinació de les inversions necessàries per al desenvolupament harmònic i ordenat de l'activitat comercial.  
- Definició de les inversions complementàries com ara instal·lació elèctrica, lavabos i altres aspectes vinculats a l'activitat.  
- L'activitat exercida en estos mercats no podrà estar vinculada a activitats sectorials, períodes festius o celebracions específiques.  
b) Fins al 60 per cent, amb el límit de 50.000 euros, de les inversions vinculades directament a l'activitat comercial a realitzar com a conseqüència de la redacció d'un projecte d'actuació previ que complisca els requisits fixats en l'apartat anterior (que caldrà aportar en cas que no estiga en poder de la conselleria).  
c) Fins al 40 per cent, amb el límit de 30.000 euros, del cost de les inversions a realitzar en la unificació de la imatge dels llocs de venda de mercats no sedentaris, sempre que es realitzen de forma periòdica (almenys setmanal). La imatge adoptada haurà d'estar acceptada per l'ajuntament en el centre urbà del qual es realitza el mercat.  
CAPÍTOL III  
Urbanisme en eixos comercials  
Article 24. Accions susceptibles de suport, quantia i condicions de les ajudes  
Les ajudes consistiran en la concessió de subvencions per a la realització d'inversions en urbanisme comercial destinades a la creació i/o modernització d'espais urbans adaptats a l'ús de vianants-comercial, i s'establiran els següents suports tenint en compte que, a l'efecte del que establix este apartat, serà requisit necessari que es faça en la zona on s'actuarà activitat comercial en la densitat que s'indicarà en cada apartat mesurant la línia de façana en planta baixa (en el seu estat en la data de presentació de la sol·licitud), excloent-hi vials i jardins, d'acord amb els percentatges i límits que s'indiquen:  
1. Fins al 70 per cent de les inversions destinades a la creació de recorreguts per a vianants en entorns històrics comercials, amb alta densitat comercial i definits per elements catalogats com a béns historicoartístics protegits. Les subvencions inclouran d'una banda la definició de l'entorn i el recorregut proposat i es podrà arribar en este cas al límit de 35.000 euros, i d'altra banda la realització de les inversions proposades, en un termini no superior als tres anys següents al de la seua definició, amb un límit de 150.000 euros.  
La redacció de la proposta haurà d'incloure l'elaboració de:  
- Informe sobre la situació actual i justificació de la proposta raonada de l'entorn i recorregut per a vianants presentat, que haurà d'incloure, a més a més, plànols de cotes i nivells de la zona en què es pretén actuar, estudi de trànsit de vianants i rodat i de l'enllumenat, i reflectirà les característiques actuals.  
- Documentació gràfica (plànols i fotos).  
- Proposta tècnica concreta de les inversions a realitzar en la conversió en zona de vianants del recorregut definit. L'esmentada proposta podrà adoptar la forma de projecte tècnic.  
- Proposta de mesures a implantar, en l'àmbit públic i privat, quant a: manteniment i neteja, publicitat (tendals, ombrel·les, rètols, marquesines, etc.), ocupació de via pública, senyalètica, il·luminació, tractament de residus, càrrega i descàrrega, etc.  
2. Fins al 70 per cent, amb el límit de 210.000 euros, del cost de les inversions derivades de la realització de projectes per a l'adequació a l'ús preferent de vianants d'espais urbans concrets en què hi haja almenys un 40 per cent d'activitat comercial i amb un espai, si és el cas, no superior a 4 metres d'amplària per a ús de vehicles (a estos efectes no es computarà l'espai limitat, reservat i restringit a càrrega i descàrrega si n'hi haguera). Amb esta finalitat caldrà acreditar que hi ha ampliació de l'espai destinat a l'ús de vianants exclusiu i aportar una proposta tècnica de normes d'ús i manteniment de l'espai on es proposa actuar, que haurà de preveure almenys els aspectes següents: publicitat (tendals, ombrel·les, rètols, marquesines, etc.), senyalètica, il·luminació, tractament de residus, càrrega i descàrrega, etc.  
3. Fins al 40 per cent, amb el límit de 100.000 euros, de la realització d'inversions en pavimentació, senyalètica, enllumenat i mobiliari urbà destinades a la millora de l'ús de vianants sempre que hi haja almenys un 25 per cent d'activitats comercials (en este cas en el mesurament s'exclouran també els edificis no susceptibles d'albergar activitat econòmica privada). Les inversions en pavimentació només seran susceptibles de suport quan impliquen una ampliació significativa de l'espai destinat a l'ús de vianants exclusiu.  
4. Fins al 70 per cent, amb el límit de 100.000 euros, per a l'actualització de la imatge externa dels establiments, associats a l'entitat sol·licitant, ubicats en carrers on s'hagen realitzat inversions que comporten l'ampliació significativa de l'espai de vianants exclusiu i mantinga activitat comercial en el 25 per cent dels locals.  
CAPÍTOL IV  
Actuacions derivades de l'elaboració, desenvolupament   
i gestió de plans estratègics d'actuació comercial  
Article 25. Tipus d'accions objecte de les ajudes  
1. Les ajudes recollides en el present capítol tenen com a objecte possibilitar la realització de programes integrals de renovació dels centres comercials històrics dels municipis de la Comunitat Valenciana i facilitar la introducció de millores per a l'exercici de l'activitat comercial en estes zones, tant a nivell d'infraestructures com de gestió, després de la realització prèvia d'un pla estratègic d'actuació comercial, en col·laboració amb la Direcció General de Comerç i Consum que les determine.  
2. Les ajudes aniran destinades a la realització d'alguna de les següents accions específiques en àrees urbanes de centralitat comercial ja siguen estes en zones centrals o perifèriques:  
a) Elaboració de propostes puntuals i específiques d'actuació comercial, per desplegar el pla estratègic inicial, que concreten la materialització de les estratègies determinades en este.   
b) Inversions derivades de l'adaptació de l'espai urbà a la seua funcionalitat comercial definides en el pla inicial o propostes específiques que s'aportaran. Les esmentades propostes hauran de desenvolupar, justificar i especificar el contingut d'un àmbit, o l'actuació, concrets del pla estratègic i tenir la conformitat de la Direcció General de Comerç i Consum.  
3. Amb caràcter excepcional podran atendre's altres inversions proposades que, degudament justificades, sense trobar-se expressament previstes en els epígrafs anteriors, tinguen, segons el parer de la Direcció General de Comerç i Consum, una incidència rellevant per a l'exercici de l'activitat comercial en l'entorn definit en el pla. La resolució serà motivada.  
Article 26. Requisits i quantia de les ajudes  
Podran arribar fins al 60 per cent del cost de les accions previstes en l'article anterior, amb el límit de 250.000 euros.  
CAPÍTOL V  
Propostes d'actuació en comerç rural  
Article 27. Accions susceptibles de suport  
1. Les ajudes aniran destinades a la realització de les següents actuacions específiques en municipis o nuclis poblacionals del medi rural de la Comunitat Valenciana:  
a) Elaboració de projectes tècnics i execució d'obres i inversions necessàries per a la implantació i/o adaptació a la seua funcionalitat de l'espai on es pretenga desenvolupar l'activitat de venda de productes d'alimentació i complementaris de caràcter no sedentari, amb especial atenció a la dotació de servicis comuns com ara subministrament d'aigua, d'energia elèctrica etc., i totes les inversions que calga perquè l'activitat comercial es desenvolupe amb estricte compliment de totes les reglamentacions, així com en condicions competitives quant a imatge i instal·lacions.  
b) Adequació de local comercial i el seu equipament per a destinar-lo a la venda d'alimentació, sempre que no hi haja oferta comercial concurrent en la població.  
2. Per a les inversions previstes en l'apartat a) serà requisit necessari que la població siga inferior a 3.000 habitants i a 500 per a les fixades en l'apartat b).  
Article 28. Quantia de les ajudes  
Les ajudes previstes en este capítol podran arribar fins al 100 per cent del cost en la contractació externa de la redacció del projecte o projectes tècnics i direcció d'obra necessaris per a l'execució de la inversió i del cost d'execució d'esta, ambdós IVA inclòs, amb un límit de 4.000 euros per a la redacció de projectes i direcció d'obra, i de 60.000 euros per a l'execució d'inversions previstes en l'article anterior.   
CAPÍTOL VI  
Actuacions en equipaments de comerç associat  
Article 29. Accions susceptibles de suport  
Serà susceptibles de suport les accions que s'esmenten en el següent article que pretenguen promoure la competitivitat de la pime a través de l'aprofitament conjunt dels avantatges i sinergies generades en els processos de col·laboració i desenvolupament de projectes logístics i de comunicacions en centrals de compres noves o preexistents.  
En cap cas es computarà com a despesa susceptible de suport l'adquisició d'elements de transport.  
Article 30. Modalitat i quantia de les ajudes   
Les ajudes consistiran en la concessió de subvencions d'acord amb la quantia i per a les modalitats que a continuació s'especifiquen:  
1. Projecte d'actuació que determine les inversions a realitzar per a la millora de la logística i les comunicacions. Es podran concedir ajudes de fins al 70 per cent, amb un límit de 10.000 euros.  
2. Inversions en logística i comunicacions derivades d'un projecte previ que les definisca sempre que tinguen repercussió en les pimes vinculades. Es podran concedir ajudes de fins al 50 per cent, amb un límit de 50.000 euros per any.  
TÍTOL IV  
Gerents de centres urbans  
Article 31. Beneficiaris  
Podran accedir a les ajudes previstes en el present títol aquelles associacions empresarials i altres entitats de comerç associat independentment de la fórmula jurídica que adopten, amb personalitat jurídica pròpia.  
Caldrà definir clarament els límits territorials de l'àmbit d'actuació al municipi que es correspondrà, si és el cas, amb la zona definida a estos efectes en l'acord que puga formalitzar-se amb la corporació local. Així mateix, la població del municipi haurà de superar els 30.000 habitants segons l'últim cens publicat per l'Institut Nacional d'Estadística en la data de presentació de la sol·licitud.  
Article 32. Accions susceptibles de suport  
1. Les ajudes regulades en el present capítol es destinaran a la realització de les següents activitats:  
a) Suport a l'estructura de la gerència del centre urbà, que inclouria:  
a.1) Despeses de personal derivades de la implantació i el manteniment. Per este concepte es podran concedir subvencions de fins al 70 per cent del cost total, inclosa la quota empresarial de les cotitzacions a la Seguretat Social, amb un límit de 30.000 euros per entitat i any.  
a.2) Despeses de lloguer del local on s'ubique la gerència. Per este concepte es podran concedir subvencions de fins al 70 per cent amb un límit de 3.000 euros per gerència i any.  
b) Accions de captació i fidelització de clients:  
- Accions de comunicació, publicitat i imatge del centre urbà.  
- Servicis al consumidor, actuacions de fidelització del consumidor i promoció de productes i servicis.  
- Accions d'animació comercial i accions efímeres d'atracció comercial.  
En estes accions podran subvencionar-se fins al 70 per cent de les despeses, amb el límit de 18.000 euros.  
c) Contractació de servicis externs per a implementar noves línies d'atenció i servici als clients o millorar la qualitat o amplitud de les ja existents. En estos servicis podran subvencionar-se fins al 70 per cent de les despeses, amb el límit de 15.000 euros.  
d) Elaboració i difusió de manuals de comunicació, identitat corporativa i marca pròpia que podran subvencionar-se fins al 70 per cent, amb un límit de 12.000 euros.  
e) Realització de projectes d'actuació que definisquen les accions a desenvolupar en urbanisme comercial en un termini no inferior a 3 anys, a fi d'adequar l'espai urbà a l'ús de vianants, que podran subvencionar-se fins al 70 per cent, amb el límit de 20.000 euros. L'esmentat projecte, que haurà de ser realitzat per empreses o institucions externes a l'entitat sol·licitant, inclourà almenys:  
- Justificació de la proposta d'entorn definit, així com informe sobre la situació actual, que haurà d'incloure plànols de cotes i nivells, estudi de trànsit de vianants i rodat (inclosa la càrrega i descàrrega), d'enllumenat que reflectisca les característiques actuals, de mobiliari urbà, de tractament de residus i de qualsevol altre element que ocupe permanent o temporalment la via pública.  
- Documentació gràfica (plànols i fotos).  
- Proposta tècnica concreta de les inversions a realitzar, incloent-hi programa temporal d'execució de les diferents actuacions per objectius, en ampliació significativa de l'espai destinat a l'ús de vianants exclusiu i el seu equipament per mitjà d'enllumenat i mobiliari urbà, reducció de l'espai destinat a l'ús de vehicles, regulació de la càrrega i descàrrega i senyalètica de l'entorn.  
- Proposta de mesures a implantar, en l'àmbit públic i privat, quant a: manteniment i neteja, publicitat (tendals, ombrel·les, rètols, marquesines, etc.), ocupació de via pública, senyalètica, il·luminació, tractament de residus, càrrega i descàrrega, etc.  
2. A més de la documentació general esmentada en l'article 5 d'esta orde, la sol·licitud haurà d'anar acompanyada de la documentació següent:  
a) Relació de les activitats exercides pels membres de l'entitat sol·licitant.  
b) Contracte del gerent, en cas de manteniment; si es tracta d'implantació caldrà aportar al mateix temps la justificació de la despesa.  
Article 33. Criteris d'avaluació  
Per a l'atorgament de les subvencions es tindran en compte els aspectes següents, que seran qualificats individualment per a cada cas.  
a) Existència d'un acord de col·laboració amb la corporació local: 50 punts.  
b) Nombre d'associats:  
- Associacions amb menys de 150 associats, 0 punts.  
- Les incloses entre 150 i 200, 10 punts.  
- Amb més de 200 associats, 20 punts.  
c) Relació entre la inversió presentada en la memòria i el nombre d'associats. Fins a 20 punts.  
d) Relació entre l'esmentada inversió i el nombre d'habitants del municipi. Fins a 10 punts.  
e) Trajectòria econòmica i comercial en els últims tres anys. Es tindran en consideració les accions proposades i els objectius aconseguits. Fins a 25 punts.  
TÍTOL V  
Informació i formació  
Article 34. Beneficiaris  
Podran accedir a les ajudes previstes en el present títol les entitats públiques o entitats privades sense ànim de lucre, les corporacions de dret públic, així com les empreses de titularitat pública o mixta que pretenguen la realització d'activitats formatives i informatives que per les seues pròpies característiques no s'ajusten als requisits establits pel Fons Social Europeu.  
Així mateix, podran accedir a estes ajudes altres formes associades o integrades de comerciants, sempre que siguen sense ànim de lucre.  
Article 35. Accions susceptibles de suport  
Les ajudes regulades pel present títol tenen com a objecte elevar la capacitació tècnica i professional dels agents del sector, millorar la preparació tècnica i professional dels comerciants, facilitant l'assimilació de les noves tecnologies i tècniques de gestió, i es destinaran a la realització de les activitats següents:  
a) Jornades tècniques, taules redones, conferències i congressos realitzats a la Comunitat Valenciana, que aprofundisquen en temes monogràfics, o aborden aspectes fonamentals de la distribució comercial, facilitant la presa de contacte i la posada en comú dels coneixements i les experiències dels distints estaments interessats en el sector.  
b) Viatges que donen a conéixer, entre els empresaris o professionals del sector que exercisquen la seua activitat a la Comunitat Valenciana, bones pràctiques comercials que estiguen implantades, amb èxit contrastat, en altres ciutats o països.  
c) Ajudes per a la investigació sobre aspectes de la distribució, així com per a l'assistència a cursos d'especialització o a accions formatives puntuals que es desenvolupen dins o fora del territori de la Comunitat Valenciana.  
Les accions subvencionades, en cap cas podran comportar activitats de formació específica de les empreses beneficiàries d'estes.  
Article 36. Règim de les ajudes  
En tots aquells casos en què el beneficiari realitze algun tipus d'activitat econòmica, les ajudes que perceba estaran acollides al règim de minimis.  
Article 37. Criteris d'avaluació  
Per a la concessió de les ajudes sol·licitades es valoraran els criteris que s'indiquen a continuació:  
- L'adequació de les accions susceptibles de suport als objectius i les finalitats previstes en esta orde: de 0 a 20 punts.  
- El nombre de destinataris sobre els quals incidixen, així com la relació d'estos amb el sector del comerç: de 0 a 30 punts.  
- El grau possible d'impacte positiu en el sector, el col·lectiu o el territori corresponent: de 0 a 30 punts.  
- La trajectòria del sol·licitant en convocatòries anteriors: de 0 a 20 punts  
Únicament podran ser subvencionats aquells sol·licitants que superen el cinquanta per cent dels punts totals possibles.  
Per a efectuar-ne la valoració, les sol·licituds hauran d'aportar una memòria en què es desenvoluparan els aspectes més amunt indicats.  
Article 38. Modalitat i quantia de les ajudes  
Les ajudes establides en el present títol podran arribar fins al 70 per cent del pressupost estimat, amb el límit de 14.000 euros, excepte les establides en l'article 35 c), que podran arribar al 100 per cent, amb el límit de 25.000 euros.  
Article 39. Presentació de sol·licituds  
En la memòria que acompanya la sol·licitud s'inclourà el període de realització del projecte i els destinataris, i en les accions compreses en els apartats a) i b) de l'article 35 es farà constar, a més, les dates d'inici, la terminació, l'horari i el programa.   
Article 40. Despeses subvencionables  
Seran subvencionables les despeses en què s'incórrega, pels conceptes següents:  
1. Publicitat.  
2. Lloguer: de locals, d'equipaments informàtics o audiovisuals.  
3. Material didàctic.  
4. Professorat, moderadors o ponents, traductors, i la resta de personal necessari per a la realització de l'activitat (tant de personal propi de l'entitat com contractat per mitjà d'assistències tècniques).  
5. Despeses d'allotjament i desplaçament d'estos.  
6. Allotjament i desplaçament dels assistents als viatges de coneixement d'experiències comercials.  
7. Despeses d'organització de les jornades tècniques, taules redones, conferències i congressos i de realització de treballs d'investigació.  
8. Despeses de matrícula per a l'assistència a les accions formatives de l'apartat c) de l'article 35.  
TÍTOL VI  
Suport a les fórmules de comerç associat  
Article 41. Beneficiaris de les ajudes  
1. Podran accedir a les ajudes incloses en el present títol, les associacions de comerciants i altres entitats de comerç associat o integrat independentment de la fórmula jurídica que adopten, amb personalitat jurídica i sempre que no realitzen cap activitat econòmica.  
2. A més de la documentació general esmentada en l'article 5 d'esta orde, la sol·licitud haurà d'anar acompanyada de:  
- Certificat del secretari de l'entitat on conste en la data de la sol·licitud el nombre d'associacions i/o gremis associats, la relació actualitzada d'afiliats a cada una de les associacions i/o gremis en esta mateixa data i l'activitat econòmica que exercix cadascun i l'adreça dels establiments afectats.  
Article 42. Criteris d'avaluació  
Per a l'atorgament de les subvencions es tindran en compte els aspectes següents, que seran qualificats individualment per a cada cas:  
a) Relació entre el nombre d'associats i el cens de comerços del RAC. En el cas d'associacions de caràcter territorial, el nombre de comerços al municipi, i en cas d'associacions de caràcter sectorial, el nombre de comerços especialitzats del sector en el territori d'acció de l'associació: fins a 20 punts.  
b) Relació entre la inversió presentada en la memòria i el nombre d'associats: fins a 20 punts.  
c) Relació entre els fons propis que es destinen a finançar l'activitat presentada i el pressupost total d'esta: si la relació és igual o superior a 0,6 s'atorgaran 20 punts; si la relació és igual o superior a 0,4 i menor que 0,6, 10 punts.  
d) Trajectòria i actuacions del sol·licitant en les tres últimes convocatòries. Es tindran en consideració les accions proposades i els objectius aconseguits: fins a 25 punts.  
Una vegada sumats tots els punts dels quatre apartats anteriors, se subvencionaran les accions susceptibles de suport d'acord amb l'escala següent:  
- 75 punts o més: 100% de les despeses susceptibles de suport.  
- 60 o més i menys de 75: 70% de les despeses susceptibles de suport.  
- 40 o més i menys de 60: 50% de les despeses susceptibles de suport.  
- Menys de 40: el 40%.  
CAPÍTOL I  
Suport a les fórmules de comerç associat  
 d'àmbit territorial i/o espacial  
Article 43. Beneficiaris de les ajudes  
Podran accedir a les ajudes incloses en el present capítol, les associacions de comerciants i altres entitats de comerç associat d'àmbit territorial i/o espacial independentment de la fórmula jurídica que adopten, amb personalitat jurídica i sempre que no realitzen cap activitat econòmica.  
Article 44. Accions susceptibles de suport  
1. Les ajudes establides hauran d'anar destinades a finançar les actuacions següents:   
a) Suport a l'estructura de gestió: la implantació i el manteniment de gabinets d'assessorament tècnic comercial que faciliten l'accés per part dels comerciants i/o de les associacions a activitats formatives, d'assessoria tècnica i gestió majorista de servicis.  
b) Accions de captació i fidelització de clients:  
- Accions de comunicació, publicitat i imatge de l'associació.  
- Actuacions de fidelització del consumidor i de promoció de productes i servicis.   
- Accions d'animació comercial i accions efímeres d'atracció comercial.  
c) La contractació dels següents servicis externs:  
- Assessoria jurídica i econòmica.  
- Manteniment dels programes i aplicacions informàtics.  
- Assessoria de màrqueting i publicitat.  
2. Les ajudes que s'establixen en la present orde es materialitzaran mitjançant subvencions amb els límits i les condicions esmentats en els articles següents.  
Article 45. Despeses susceptibles de suport  
1. Seran despeses susceptibles de suport les que es deriven directament de la realització de les actuacions descrites en l'article anterior.  
2. A l'efecte de les ajudes regulades en este capítol, no es computaran com a despeses susceptibles de suport les següents:  
- Les que es realitzen en data posterior a la de justificació.  
- Els premis de qualsevol tipus que no es realitzen amb la garantia d'estar protocol·litzats davant de notari.  
- Els trofeus, insígnies o plaques commemoratives.  
- Els viatges i les despeses de representació de membres de l'associació o de l'entitat sol·licitant de l'ajuda.  
- Les despeses incorregudes en gales i altres esdeveniments.  
Article 46. Gabinets d'assessorament tècnic i comercial  
1. Podran accedir a estes ajudes les organitzacions de comerciants que acrediten que el dit servici arriba directament a un mínim de 10 associacions que sumen un total de com a mínim 200 comerciants associats.  
2. Les ajudes establides hauran d'anar destinades a despeses de personal derivades de la implantació i el manteniment d'estes. Per este concepte es podran concedir subvencions de fins a 20.000 euros per entitat i any.   
3. Les sol·licituds per a l'obtenció de les ajudes a què es referix el present article es presentaran acompanyades de la documentació següent, a més a més de l'establida amb caràcter general en els articles 5 i 41:  
3.1. Relació del personal contractat, així com memòria de les funcions realitzades per estos i dels mitjans tècnics de què disposen en la data de la sol·licitud.   
3.2. Programa d'actuacions a 3 anys que justifique la viabilitat d'este servici.  
Article 47. Accions de captació i fidelització de clients  
Per a les despeses incorregudes en la realització de les accions descrites en l'article 44.1.b, es podran concedir subvencions de fins a 20.000 euros per entitat i any.  
Article 48. Contractació de servicis externs   
1. Podran accedir a estes ajudes les organitzacions de comerciants que acrediten que l'esmentat servici arriba directament a un mínim de 200 comerciants associats.  
2. La contractació dels esmentats servicis podrà ser subvencionada amb un límit de 10.000 euros per entitat i any.   
3. Les sol·licituds es presentaran acompanyades, a més de la documentació general assenyalada en els articles 5 i 41, d'un pla estratègic d'actuació.  
CAPÍTOL II  
Suport a les fórmules de comerç  
 associat de caràcter sectorial  
Article 49. Beneficiaris  
Podran accedir a les ajudes incloses en este capítol, les associacions de comerciants i altres entitats de comerç associat de caràcter sectorial independentment de la fórmula jurídica que adopten, amb personalitat jurídica i sempre que no realitzen cap activitat econòmica.  
Article 50. Accions susceptibles de suport  
Les actuacions subvencionables hauran de tenir com a objecte la realització d'actuacions tendents a la promoció del sector comercial del seu àmbit de competència, així com a la realització de campanyes d'informació i comunicació.  
Podran concedir-se subvencions:  
1. Per a l'elaboració de manuals de comunicació, identitat corporativa i marques pròpies, amb un límit de 8.000 euros per entitat i any.  
2. Per a la realització de campanyes de promoció de productes i d'informació i comunicació de servicis, amb un límit de 20.000 euros per entitat i any.  
Article 51. Despeses susceptibles de suport  
1. Seran despeses susceptibles de suport les que es deriven directament de la realització de les actuacions descrites en l'article anterior.  
2. A l'efecte de les ajudes regulades en este capítol, no es computaran com a despeses susceptibles de suport les següents:  
- Les que no promocionen expressament un producte o servici.  
- Les que es realitzen en data posterior a la de justificació.  
- Els trofeus, insígnies o plaques commemoratives.  
- Els viatges i despeses de representació de membres de l'associació o de l'entitat sol·licitant de l'ajuda.  
- Les despeses incorregudes en gales i altres esdeveniments.  
3. No se subvencionaran, en cap cas, les despeses ordinàries de funcionament de l'entitat sol·licitant.  
TÍTOL VII  
Promoció de fires comercials de la Comunitat Valenciana  
Article 52. Beneficiaris  
Podran acollir-se a l'ajudes previstes en este títol, les entitats locals territorials i altres entitats públiques o privades sense ànim de lucre que organitzen fires comercials, sempre que complisquen els requisits establits en l'article 7 del Decret 40/1998, de 31 de març, del Govern Valencià, sobre fires comercials de la Comunitat Valenciana.  
Article 53. Accions susceptibles de suport  
Les ajudes es destinaran a atendre les despeses derivades de les accions de promoció del certamen o manifestació firal, com ara publicitat en mitjans de comunicació (premsa, ràdio, televisió, Internet i suports publicitaris fixos i mòbils), material promocional, disseny, producció i edició de: cartells, catàlegs, fullets, revistes i logotips de la fira i altres despeses de promoció del certamen o manifestació firal que es consideren necessaris segons el criteri de la Direcció General de Comerç i Consum.   
No serà considerada activitat subvencionable, a l'efecte de la present orde d'ajudes, qualsevol manifestació que sota la denominació de fira, empare activitats populars, socials, mostres d'estocs, d'oportunitats i outlets, així com mercats medievals i qualsevol altra activitat que segons el criteri de la Direcció General de Comerç i Consum no contribuïsca a la dinamització comercial de la localitat o la comarca.  
Article 54. Criteris d'avaluació  
Per a la concessió de les ajudes sol·licitades es valoraran els criteris que s'indiquen a continuació:  
- L'evolució de la manifestació firal i el seu esforç promocional: de 0 a 40 punts.  
- Trajectòria i actuació del sol·licitant en convocatòries anteriors: de 0 a 30 punts.  
- Incidència territorial del certamen: de 0 a 20 punts.  
- Nombre i procedència geogràfica dels expositors: de 0 a 10 punts.  
Únicament podran ser subvencionades aquelles sol·licituds que superen el 50 per cent dels punts totals possibles.  
Per a efectuar-ne la valoració, els sol·licitants hauran d'aportar una memòria en què es desenvoluparan els aspectes esmentats més amunt.   
Article 55. Modalitat i quantia de les ajudes  
1. Fires comercials no oficials (es consideraran fires comercials no oficials les previstes en el capítol III del Decret 40/1998), podran subvencionar-se:  
a) Fins un 50 per cent, amb un límit de 9.000 euros per a entitats locals territorials, sempre que el pressupost mínim elegible supere els 3.000 euros.  
b) Fins un 50 per cent, amb un límit de 14.000 euros per a les altres entitats sense ànim de lucre, sempre que el pressupost mínim elegible supere els 4.000 euros.  
TÍTOL VIII  
Agències per al Foment de la Innovació Comercial  
Article 56. Beneficiaris  
Podran accedir a les ajudes incloses en el present títol les entitats locals territorials i empreses públiques o mixtes que tinguen implantada una unitat administrativa adscrita a la Xarxa d'Agències per al Foment de la Innovació Comercial (Xarxa AFIC).  
Article 57. Accions susceptibles de suport  
Seran susceptibles de suport les actuacions de les agències per al foment de la innovació comercial que tinguen com a objecte:  
1. La prestació de servicis al sector comercial.  
2. La coordinació i realització d'actuacions de promoció de les àrees comercials urbanes.  
3. La realització d'activitats que tinguen com a objecte:  
a) L'accés i la gestió d'informació especialitzada i a bases de dades en matèria de comerç.  
b) L'actualització de dades del comerç local.  
c) La realització de viatges de coneixement de bones pràctiques comercials.  
d) La realització de jornades tècniques, així com les despeses de transport, allotjament i manutenció que en ocasió de les jornades s'originen per als assistents i ponents.  
e) La implantació i actualització de la marca AFIC en el seu àmbit de competència.  
f) L'actualització i el manteniment de programes i eines telemàtiques de gestió.  
g) El desenvolupament d'actuacions en matèria de qualitat.  
h) El desplaçament dels tècnics de les AFIC a les activitats esmentades.  
i) La formació específica dels tècnics de les AFIC.  
4. La potenciació de sistemes informàtics que possibiliten la connexió en xarxa de les agències per al foment de la innovació comercial entre si, o amb altres organismes o centres de gestió directament relacionats amb el sector de la distribució comercial, i que represente una millora en la gestió i prestació de servicis.  
Article 58. Criteris d'avaluació  
1. Estar acreditat amb el certificat UNE-EN-ISO 9001:00 específic de la Xarxa AFIC: 50 punts.  
2. Trajectòria dels últims 3 anys dins de la Xarxa: fins a 40 punts.  
3. Execució pressupostària de les subvencions rebudes en els últims 3 anys: fins a 20 punts.  
4. Temps de pertinença a la Xarxa: fins a 30 punts segons l'escala següent:  
- Menys d'1 any: 30 punts.  
- Menys de 2 anys: 20 punts.  
- Menys de 3 anys: 10 punts.  
- 3 o més anys: 0 punts.  
Una vegada sumats tots els punts dels apartats anteriors, se subvencionaran les accions susceptibles de suport d'acord amb l'escala següent:  
- Més de 100 punts: fins al 100% de totes les despeses susceptibles de suport especificades en l'article 59.   
- Entre 70 i 100 punts: fins al 75% de les despeses especificades en el punt 3 lletres b), d), e), f), g) i h) i en el punt 4 de l'article 59.  
- Menys de 70 punts: fins al 60% de les despeses especificades en el punt 3 lletres e), f), g), h), i) i en el punt 4 de l'article 59.  
Article 59. Quantia de les ajudes  
1. Despeses de personal, amb un límit de 12.000 euros.  
2. Actuacions de promoció i animació de les àrees comercials urbanes, amb un límit de 12.000 euros.  
3. Realització de les activitats generades com a Xarxa AFIC que s'indiquen a continuació. La suma de les subvencions d'este apartat tindrà un límit de 12.000 euros.  
a) L'accés i la gestió d'informació especialitzada i a bases de dades en matèria de comerç.  
b) L'actualització de dades del comerç local.  
c) La realització de viatges de coneixement de bones pràctiques comercials.  
d) La realització de jornades tècniques, així com les despeses de transport, allotjament i manutenció que en ocasió de les jornades s'originen per als assistents i ponents.  
e) La implantació i actualització de la marca AFIC en el seu àmbit de competència.  
f) L'actualització i el manteniment de programes i eines telemàtiques de gestió.  
g) El desenvolupament d'actuacions en matèria de qualitat.  
h) El desplaçament dels tècnics de les AFIC a les activitats esmentades.  
i) La formació específica dels tècnics de les AFIC.  
4. La potenciació de sistemes informàtics que possibiliten la connexió en xarxa de les agències per al foment de la innovació comercial entre si, o amb altres organismes o centres de gestió directament relacionats amb el sector de la distribució comercial, i que represente una millora en la gestió i prestació de servicis. A este efecte es podran concedir subvencions amb un límit de 12.000 euros.  
Article 60  
En les ajudes previstes en el present títol, els beneficiaris de les quals siguen entitats locals territorials, serà subvencionable l'IVA satisfet per l'adquisició de béns o servicis, sempre que no siga susceptible de recuperació o compensació.  
DISPOSICIONS ADDICIONALS  
Primera   
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2008. La concessió de les ajudes a la inversió que tinguen caràcter plurianual estarà subordinada a l'existència de crèdit adequat i suficient en les successives lleis de pressupostos de la Generalitat.  
2. Per complir el que s'ha previst en l'article 47.11 del Text Refós de la Llei d'Hisenda Pública, mitjançant orde de la conselleria d'Indústria, Comerç i Innovació es faran públiques les línies de crèdit i l'import global màxim destinats a la concessió de les ajudes previstes en la present disposició.  
3. Les ajudes previstes en esta orde podran estar cofinançades pel Fons Europeu de Desenvolupament Regional.  
Segona   
1. En el supòsit que els documents exigits que s'han d'ajuntar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
Tercera  
1. En el supòsit d'ajudes cofinançades amb fons comunitaris, serà d'aplicació el procediment establit en la present orde, que s'haurà d'adequar a les especialitats i complir els requisits que, si és el cas, es determinen en relació amb estes.  
2. La publicitat de les esmentades ajudes haurà de fer-se d'acord amb la normativa comunitària en la matèria.  
3. Les ajudes regulades en la present orde concedides a l'empara del Reglament de minimis no s'acumularan a cap ajuda pública corresponent a les mateixes despeses subvencionables, si l'esmentada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present orde.  
Segona  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 28 de desembre de 2007  
La consellera d'Indústria, Comerç i Innovació,  
BELÉN JUSTE PICÓN